Пакуль гэтая актыўнасць мае збольшага віртуальны характар і разгортваецца найперш у інфармацыйнай прасторы. Маштабу, які дазваляе “ўзяць ды зрабіць”, нашы грамадскія ініцыятывы яшчэ не дасягнулі — за адзінкавымі выключэннямі кшталту рэстаўрацыі Любчанскага замка і аднаўлення маёнтка ў Наднёмане. Але нават віртуальная дзейнасць прыносіць рэальныя вынікі: да “голасу грамадскасці” чым далей тым болей прыслухоўваюцца. Той жа прыклад Асмалоўкі пераканаўча сведчыць, што купка неабыякавых, актыўных і дасведчаных асобаў можа ўносіць карэктывы нават у горадабудаўнічыя планы. Лёс атмасфернага раёнчыка Мінска пакуль дэ-юрэ не вырашаны, але паколькі аргументы ахвотных яго знесці становяцца ўсё больш няўпэўненымі, можна меркаваць, што Асмалоўка ўсё ж застанецца.